Vrou kritiek toe sy ná gewapende rooftog valBrowns-juwelierswinkel in Mall of the South Foto: Alberton Record ŉ Vrou, in haar 20’s, is in ŉ kritieke toestand nadat sy Maandag van die tweede verdieping geval het, tydens ŉ gewapende rooftog by die splinternuwe Mall of the South in Aspen Hills, Johannesburg. “Die vrou het in die middel van die vloer gelê toe paramedici by die toneel opgedaag het,” het Russel Meiring, woordvoerder van ER24, in ŉ verklaring gesê. “Die vrou het ernstige kopbeserings opgedoen. Sy was in ŉ kritieke toestand.” Sy is op die toneel behandel en daarna na Baragwanath-hospitaal geneem vir verdere behandeling. Die vrou het glo gestruikel en geval ná ŉ skietery in die winkelsentrum. Alberton Record berig ses mans het op die Browns-juwelierswarewinkel toegeslaan en vyf skote is net ná 14:00 gehoor. Volgens Eyewitness News het die mans duisende rande juwele gebuit. Volgens Meiring is niemand anders tydens die skietery beseer nie. Die winkelsentrum het vanjaar op 24 September sy deure oopgemaak. Comaro Chronicle berig die sentrum het intussen weer oopgemaak.